Thailandsk politi fikk tips om falske solbriller og fant 895.897.
FOTO: Department of Special Investigation Representanter for myndighetene viser frem deler av beslaget.
Det var Thailands Department of Special Investigation som torsdag kunngjorde det store beslaget, melder Bangkok Post.
To personer med kinesisk statsborgerskap ble arrestert i operasjonen. I raid på syv steder i Bangkoks Chinatown fant politiet lagre med 895.897 par solbriller — etterligninger av kjente merker som Ray-Ban, Oakley, Christian Dior og Louis Vuitton. Ifølge politiet fant de også stempler, klistremerker, emballasje og varedeklarasjoner som skulle gi inntrykk av at brillene var ekte merkevarer.
Italiensk firma krenket
Politiet mener brillene først blir smuglet til Thailand og deretter utstyrt og innnpakket slik at de skal se ekte ut. En italiensk politiattache var med på offentliggjøringen av beslaget. Et italiensk firma eier flere av de krenkede varemerkene.
Etterforskerne tror brillene produseres i Kina og merkes i Thailand.
En av de pågrepne skal ha vært dømt for lignende forbrytelser før, og thailandske myndigheter vil inndra visumet hans. Lokalt mener de beslaget var verdt tilsvarende rundt 30 millioner kroner.
Fikk du med deg denne fra i fjor høst?
Thailands konge holder landet samlet. Kan de la ham dø?
Ifølge Associated Press er Thailand en stor produsent av fake-produkter, noe som gjør landet utsatt for sanksjoner. Landets kontor for opphavsrettigheter skal den siste tiden ha trappet opp sin innsats for å bli fjernet fra en amerikansk liste over land hvor brudd på merkevarerett er omfattende.